এমিলিয়া ক্লার্ক
এমিলিয়া ইসাবেলা ইউফেমিয়া রোজ ক্লার্ক (ইংরেজি: Emilia Isabelle Euphemia Rose Clarke; এমিলিয়া ক্লার্ক নামে পরিচিত; জন্ম ২৩ অক্টোবর ১৯৮৬) হলেন একজন ইংরেজ অভিনেত্রী। তিনি এইচবিওর মহাকাব্যিক কাল্পনিক টেলিভিশন ধারাবাহিক গেম অব থ্রোনস-এ অভিনয়ের মাধ্যমে খ্যাতি লাভ করেন। লন্ডনে জন্ম নেওয়া ক্লার্ক বার্কশায়ারে বেড়ে ওঠেন। ড্রামা সেন্টার লন্ডনে ভর্তির পূর্বে সেন্ট এডওয়ার্ডস স্কুলে পড়াকালীন তিনি দুটি মঞ্চনাটকে অভিনয় করেন। তিনি ২০০৯ সালে ড্রামা সেন্টার লন্ডন থেকে স্নাতক পাস করেন এবং এখানে পড়াকালীন ১০টি ভিন্ন মঞ্চনাটকে অভিনয় করেন। তার টেলিভিশনে অভিষেক হয় ব্রিটিশ সোপ অপেরা ডক্টরস-এ অতিথি চরিত্রে অভিনয়ের মধ্য দিয়ে। পরে তিনি সাইফাই চ্যানেলের টেলিভিশন চলচ্চিত্র ট্রায়াসিক অ্যাটাক (২০১০) এ অভিনয় করেন।